Vniuersis et singulis christifidelibus presentes literas visuris uel audituris Johannes, Dei gracia episcopus Bergensis, salutem in Domino sempiternam. Notum facimus per presentes, nos vidisse et perlegisse quasdam literas testimoniales in wlgari danico venerabilis viri domini Catilli Jwarj, prepositi ecclesie Ripensis, super penitencia iniuncta presenciumlatori Erico Marquardi, layco eiusdem dyocesis, quam idem prepositus vice et auctoritate episcopi ordinarij pro homicidio iniunxit, quod presenciumlator juuenili calore commotus et inimico suggerente lancea proprium transfodiendo patruum commisit, in hunc modum, vt ad collum, manus et pedes ferro cingatur, deinde peregrinatur Romam, ad sanctum Jacobum et ad terram sanctam et ad alia loca sancta et religiosa; jtem quod ante fores omnium ecclesiarum cathedralium Dacie, Norwegie et Swecie stet nudus virgis cedendus, demum quod a nullo petat elemosinam pro se uel propria persona, sed quod christifidelibus sponte et liberaliter offertur suscipere possit; vnde et nos miserantes lamentabilem eius lapsum et sue adolescencie compacientes, cum vicia persequenda sint et homines diligendi, xl dierum indulgencias, qui in perigrinando eidem manus porrexerint adiutrices, de omnipotentis Dei misericordia confisi misericorditer concedimus et indulgemus, jnstanter supplicantes pro eodem, quatinus diuine retribucionis intuitu nostrarumque precum interuentu omnes, ad quos declinare casu uel proposito contigerit, benigne recolligant, non sinentes eum in persona aut in rebus a quibuslibet iusticie transgressoribus pergrauari, premia ab omnium bonorum retributore finaliter recepturi. Datum Bergis anno Domini mcdxciij, xx quarta die mensis julij, nostro sub sigillo presentibus appenso.